Spirited Away - วิกิพีเดีย

# Spirited Away

### จากวิกิพีเดีย สารานุกรมเสรี

  บทความนี้มีชื่อเป็นภาษาอังกฤษ เนื่องจากยังไม่มีชื่อภาษาไทยที่กระชับ เหมาะสม หรือไม่รู้วิธีอ่านในภาษาไทย

Spirited Away 千と千尋の神隠し
กำกับ โดย | ฮายาโอะ มิยาซากิ
อำนวยการสร้าง โดย | ซูซึกิ โทชิโอะ
บทภาพยนตร์ โดย | ฮายาโอะ มิยาซากิ
เข้าฉาย เมื่อ | 27 กรกฎาคม พ.ศ. 2544 (ญี่ปุ่น)
ความยาว | 125 นาที
ภาษา | ญี่ปุ่น
ทุนสร้าง | 1,900,000,000 เยน (โดยประมาณ)

Spirited Away หรือ The Spiriting Away of Sen and Chihiro หรือในภาษาญี่ปุ่น เซ่น โตะ จิฮิโระ โหนะ คะมิคะกุชิ (「千と千尋の神隠し」, Sen to Chihiro no Kamikakushi, 千と千尋の神隠し?) เป็นภาพยนตร์อะนิเมะในปี พ.ศ. 2544 ของ สตูดิโอจิบลิ กำกับโดย ฮายาโอะ มิยาซากิ

Spirited Away กลายเป็นภาพยนตร์อะนิเมะที่มีชื่อเสียงตลอดกาล ภาพยนตร์หลายต่อหลายเรื่องของสตูดิโอจิบลิประสบความสำเร็จในการช่วงชิงความนิยมในญี่ปุ่น แต่ยังไม่มีเรื่องใดที่ตรึงใจผู้ชมทั่วโลกในวงกว้างเท่ากับเรื่องนี้ ขณะที่ภาพยนตร์อีกเรื่องทำได้ในอันดับรองลงมา คือ Princess Mononoke ซึ่งออกฉายในปี พ.ศ. 2540

ภาพยนตร์เรื่องนี้ได้รับรางวัล Best Animated Feature จากเวทีออสการ์ครั้งที่ 75 เป็นภาพยนตร์อะนิเมะเรื่องแรกที่คว้ารางวัลนี้ได้ และมันยังเป็นภาพยนตร์ที่วาดด้วยมือเรื่องเดียวที่คว้ารางวัลนี้ได้

นอกจากนี้ ผู้ใช้อินเทอร์เน็ตต่างโหวตใน "The Top 250 Rated Films" ให้เป็น "The Top Rated Animation Title". อีกด้วย

## [แก้] เนื้อเรื่อง

ระวังเสียอรรถรส ข้อความด้านล่างนี้ มีการกล่าวถึง เนื้อเรื่อง หรือฉากจบ

จิฮิโระ (Chihiro) เด็กสาวที่กำลังย้ายบ้านมายังเมืองใหม่พร้อมกับพ่อแม่ เธอไม่มีความสุขนักกับการที่ต้องจากโรงเรียนเก่าและเพื่อนๆ เพราะช่อดอกไม้ที่เธอได้รับช่อแรกกลับเป็นช่อดอกไม้อำลาจากเพื่อนที่โรงเรียนเก่าเธอ

ระหว่างทางไปบ้านหลังใหม่ คุณพ่อของเธอเกิดขับรถหลงทาง จึงหาทางลัดกลับไปยังเส้นทางเดิม แต่ปรากฎว่าทางนั้นเป็นทางตันและได้พบกับตึกลี้ลับเข้า พ่อแม่ของเธอได้เข้าไปสำรวจภายในตัวตึก ซึ่งแท้ที่จริงแล้วเป็นการเดินทางไปยังโลกของวิญญาณ

ทั้งสามยังคงเดินสำรวจต่อไป ระหว่างที่กำลังข้ามทางน้ำที่แห้งขอด พ่อแม่ของเธอก็ได้กลิ่นอาหารจนเดินตามกลิ่นนั้นไปเหมือนถูกมนตร์สะกด ทว่าร้านอาหารนั้นไร้ซึ่งผู้คนแต่เต็มไปด้วยกองอาหารที่น่าทาน ด้วยความที่ยั้งใจไม่ไหวพ่อแม่ของเธอจึงได้ทานเข้าไป แต่จิฮิโระเองกลับไม่กล้าที่จะทานและได้วิ่งออกไปนอกร้าน

เธอเจอสะพานที่นำไปสู่โรงอาบน้ำขนาดใหญ่ ก่อนที่จะเดินต่อไป เธอได้พบกับเด็กชายชื่อ ฮากุ (Haku) ซึ่งได้เตือนให้เธอรีบออกไปจากเมืองนี้ก่อนที่จะพลบค่ำ หลังจากนั้นไม่นานท้องฟ้าก็เริ่มเปลี่ยนเป็นสีเทาและตะเกียงที่โรงอาบน้ำก็เริ่มส่องแสง ฮากุจึงได้เตือนจิฮิโระอีกครั้งให้วิ่งผ่านแม่น้ำให้เร็วที่สุดเท่าที่เธอทำได้

จิฮิโระวิ่งกลับไปยังร้านอาหารเดิมอีกครั้งและพบว่าพ่อแม่ของเธอกลายร่างเป็นหมู เธอตกใจและวิ่งกลับไปยังรถ แต่ทางที่เธอเคยเดินมาก่อนหน้านี้กลับกลายเป็นผืนน้ำอันกว้างใหญ่จนไม่สามารถข้ามไปได้

จิฮิโระเผชิญกับปัญหาอีกครั้งเมื่อพบว่าร่างของเธอเริ่มโปร่งแสง ฮากุจึงเอาอะไรบางอย่างให้เธอกินเพื่อรักษากายเนื้อไว้ เขาพาเธอไปยังโรงอาบน้ำ ซึ่งบริหารกิจการโดยแม่มดชื่อว่า ยูบาบา (Yubaba)

ฮากุได้แนะว่าหนทางเดียวที่ปลอดภัยสำหรับเธอและสามารถช่วยพ่อแม่เธอได้คือการทำงานที่โรงอาบน้ำแห่งน จิฮิโระได้ทำตามคำแนะนำของฮากุ และไปยังห้องต้มน้ำเพื่อหางานจากคามาจิ (Kamajii) เขาได้แต่ปฏิเสธเธอ จนลูกน้องคนหนึ่งของเขาถูกก้อนถ่านหินทับ จิฮิโระจึงช่วยยกถ่านหินและโยนไปยังเตาไฟ เมื่อคามาจิเห็นดังนั้นจึงช่วยหางานให้จิฮิโระด้วยการให้ลิน (Lin) พนักงานส่งอาหารในโรงอาบน้ำพาไปฝากงานกับยูบาบา

จิฮิโระพบยูบาบาและของานจากเธอ โดยมีข้อแลกเปลี่ยนว่าจิฮิโระจะต้องมอบชื่อเธอแก่ยูบาบา แม่มดได้ตั้งชื่อให้เธอใหม่ว่า เซ็น (Sen) และให้ทำงานเป็นผู้ช่วยของลิน

เช้าวันถัดมาฮากุได้พาเซ็นไปหาพ่อแม่ของเธอในเล้าหมู เขายังได้มอบเสื้อผ้าเก่าและการ์ดที่เซ็นได้มาจากช่อดอกไม้อำลาของเพื่อนๆ เซ็นอ่านการ์ดและทำให้เธอสามารถจำชื่อเดิมได้ ฮากุได้เตือนเธอว่ายูบาบาสามารถควบคุมคนที่ลืมชื่อของตัวเองไปแล้ว เช่นเดียวกับที่ฮากุกำลังเป็นอยู่ ตอนแรกเธอได้ช่วยลินถูพื้น ซึ่งในขณะนั้นฝนตก เธอได้พบกับวิญญาณตนหนึ่ง (ผีไร้หน้า) เปียกฝนอยู่นอกโรงอาบน้ำ จึงได้แง้มประตูและบอกให้เขาเข้ามาหลบฝน

เซ็นได้พบงานหนักเป็นชิ้นแรกเมื่อต้องต้อนรับ "เจ้าแห่งความเหม็น" ยูบาบามอบหมายให้เธอช่วยทำความสะอาดเขาจนเป็นที่พอใจ ครั้งนี้ผีไร้หน้า (Kaonashi) ได้ช่วยเธอไว้เพื่อตอบแทนความใจดีที่เธอมีให้เขา หลังจากที่ทำความสะอาดจนพอใจแล้ว เจ้าแห่งความเหม็นได้แปลงร่างเป็นมังกรและทิ้งรางวัลไว้เป็นก้อนทอง และลูกสมุนไพรกลมๆ

ต่อมาโรงอาบน้ำได้เกิดเรื่องอีกครั้ง เมื่อผีไร้หน้าเสกทองปลอมขึ้นมาเพื่อหลอกล่อคนงานในโรงอาบน้ำเอาอาหารน่ากินสารพัดอย่างมาเอาใจโดยแลกกับทอง จนยูบาบามาพบว่าแท้ที่จริงแล้วทองที่ผีไร้หน้าเสกมานั้นเป็นแค่ก้อนโคลนเท่านั้น

ขณะที่ผีไร้หน้าตัวใหญ่ขึ้นๆ เพราะอาหารที่กินเข้าไป ฮากุได้แปลงร่างเป็นมังกร และกำลังถูกฝูงนกกระดาษไล่จิก เขาพยายามหาทางหนีโดยเข้ามาหลบภัยที่ห้องทำงานยูบาบา เซ็นรับรู้ได้ว่ามังกรตัวนั้นเป็นฮากุและพยายามช่วยเขา เธอไม่รู้ตัวเลยว่ามีนกกระดาษตัวหนึ่งตามเธอไปทุกที่จนถึงห้องยูบาบา

ระหว่างที่กำลังหาฮากุ เซ็นได้พบทารกที่ห้องยูบาบา เด็กทารกคนนี้ตัวโตและมีแรงเยอะมาก เธอพยายามที่จะหลบหนีและตามหาฮากุต่อไป แต่เด็กทารกได้บอกกับเธอว่าถ้าไม่เล่นด้วย จะร้องไห้ให้ยูบาบากลับมา เธอพยายามวิ่งหนีเขาไปยังห้องทำงานของยูบาบา ส่วนนกกระดาษที่เกาะเซ็นมาได้แปลงร่างเป็นเซนีบา (Zeniba) แฝดของยูบาบา ซึ่งได้ติดตามฮากุมาเพราะเขาขโมยตราประทับของเธอ เซนีบาได้เสกให้ลูกของยูบาบากลายเป็นหนู นกที่ยูบาบาเลี้ยงไว้กลายเป็นนกตัวเล็กๆ ผีสามหัวถูกเสกให้เป็นลูกของยูบาบาแทน ฮากุได้ตัดกระดาษให้กลายเป็นสองส่วนทำให้เซนีบาหายไป เขาตกลงไปยังห้องต้มน้ำพร้อมกับเซ็น

อาการของฮากุไม่ดีขึ้น เซ็นจึงแบ่งลูกสมุนไพรที่เธอเคยเก็บได้จากมังกรและป้อนให้ฮากุทาน ทำให้เขาสำลักเอาตราประทับของเซนีบาและคำสาปออกมา ระหว่างที่คำสาปกำลังจะหนีไป เธอก็ได้เหยียบมันโดยไม่ได้ตั้งใจ เธอบอกคามาจิว่าต้องการที่จะช่วยฮากุด้วยการนำตราประทับไปคืนเซนีบา และขอให้เธอยกโทษให้เขา คามาจิจึงได้มอบตั๋วรถไฟและบอกทางไปยังบ้านเซนีบาแก่เธอ

ก่อนที่เซ็นจะออกเดินทาง เธอได้ไปต่อสู้กับผีไร้หน้า เธอเอาลูกสมุนไพรที่เหลือป้อนให้แก่เขา ทำให้ผีไร้หน้าคายสิ่งที่ทานมาทั้งหมด ผีไร้หน้าได้ติดตามเธอไปพร้อมทั้งลูกชายยูบาบาและนก ซึ่งได้กลายร่างเป็นหนูและนกตัวเล็กๆ ไปยังก้นบึง (Swamp Bottom) ที่อยู่ของเซนีบา

เมื่อฮากุฟื้นขึ้นมา เขาจึงได้รู้ว่าเซ็นไปหาเซนีบาเพื่อช่วยเขา จึงได้ไปพบยูบาบาและบอกว่าบางอย่างไม่เหมือนเดิม ยูบาบาจึงพบความจริงว่าทารกที่อยู่กับเธอนั้นเป็นผีสามหัว ไม่ใช่ลูกชายของเธอ ฮากุได้ทำข้อแลกเปลี่ยนกับยูบาบาว่าเขาจะไปตามลูกของเธอกลับมา แลกกับ การให้เซ็นและพ่อแม่ของเธอกลับไปยังโลกมนุษย์

ที่กระท่อมของเซนีบา เซ็นได้รู้ว่าคำสาปที่เธอเหยียบไปนั้นแท้ที่จริงแล้วเป็นคำสาปจากยูบาบาที่ใช้เพื่อควบคุมฮากุ เซนีบายังบอกเธออีกว่าหนทางเดียวที่ทำให้คำสาปนั้นถูกทำลายคือความรัก

ฮากุได้แปลงร่างเป็นมังกรอีกครั้งเพื่อตามหาเซ็นที่กระท่อมของเซนีบา เซนีบายกโทษให้เขาที่ขโมยตราประทับและชวนให้ผีไร้หน้าอยู่กับเธอ ฮากุให้เซ็นขี่หลังเพื่อกลับไปยังโรงอาบน้ำ ระหว่างทางเธอจึงนึกขึ้นได้ว่า เธอและฮากุเคยพบกันมาก่อน เมื่อเธอยังเด็ก เธอได้ตกลงไปในแม่น้ำ และคนที่ช่วยเธอก็คือฮากุ แม่น้ำสายนั้นชื่อ โกฮากุ (Kohaku) และชื่อของเขาก็คือ โกฮากุ นั่นเอง ซึ่งทำให้เขาเป็นอิสระจากการควบคุมของยูบาบา

เมื่อกลับมาที่โรงอาบน้ำ จิฮิโระได้ทำภารกิจสุดท้ายเพื่อที่จะปลดปล่อยพ่อแม่ของเธอให้เป็นอิสระ โดยยูบาบาให้เธอตอบว่าหมูทั้ง 10 ตัวที่อยู่ด้านหน้าเธอนั้นหมูตัวไหนเป็นพ่อแม่ของเธอ เธอรับคำท้าและตอบว่าไม่มีตัวใดเลย ทั้งสามจึงได้ถูกปล่อยให้กลับมายังโลกมนุษย์ ก่อนกลับฮากุได้สัญญากับเธอว่าพวกเขาจะพบได้พบกันอีกครั้ง

## [แก้] รายได้

Spirited Away เข้าฉายในประเทศญี่ปุ่น เมื่อเดือน กรกฎาคม พ.ศ. 2544 มีผู้ชมราว 23 ล้านคน และทำรายได้ไปถึง 3 หมื่นล้านเยน (ประมาณ 250 ล้านเหรียญสหรัฐ) ทำให้กลายเป็นภาพยนตร์ที่ทำกำไรสูงสุดในประวัติศาสตร์ของญี่ปุ่น และเป็นภาพยนตร์เรื่องแรกที่กวาดรายได้ทั่วโลกถึง 200 ล้านเหรียญสหรัฐก่อนการฉายในสหรัฐในปี พ.ศ. 2545

ภาพยนตร์เรื่องนี้เข้าฉายในสหรัฐในวันที่ 20 กันยายน พ.ศ. 2545 และทำรายได้มากกว่า 10 ล้านเหรียญสหรัฐ ทำเป็นภาคภาษาอังกฤษโดย วอลท์ดิสนีย์ พิคเจอร์ ภายใต้การดูแลของ John Lasseter แห่งพิกซาร์

ถูกจัดจำหน่ายในรูปแบบดีวีดีในแถบอเมริกาเหนือโดยบัวนาวิสตา ดิสตริบิวชัน ของดิสนีย์ ในวันที่ 15 เมษายน พ.ศ. 2546 เมื่อภาพยนตร์ได้รางวัลออสการ์ช่วยกระตุ้นความสนใจจนสร้างยอดขายที่ดีเยี่ยม และส่งผลไปถึงภาพยนตร์เรื่องอื่นของมิยาซากิ อย่าง Castle in the Sky, Kiki's Delivery Service และ Nausicaä of the Valley of the Wind (ที่ได้จัดจำหน่ายในอเมริกาเมื่อเร็วๆ นี้).

ดีวีดีถูกจัดจำหน่ายในสหราชอาณาจักร ในวันที่ 29 มีนาคม พ.ศ. 2547

## [แก้] เกร็ดข้อมูล

- ฮายาโอ มิยาซากิ ผู้กำกับอะนิเมะเรื่อง My Neighbor Totoro (พ.ศ. 2531) และ Princess Mononoke (พ.ศ. 2540) สร้างภาพยนตร์เรื่องนี้หลังจากอยู่ในงานเลี้ยงของเพื่อนลูกสาว ผู้ซึ่งเป็นที่มาของแคแรคเตอร์หลักในเรื่อง
- พ่อของจิฮิโระ (อากิโอะ) มีที่มาจากพ่อในชีวิตจริงของจิฮิโระในชีวิตจริงเช่นกัน มิยาซากิกล่าวว่า แคแรคเตอร์จะแสดงให้เห็นว่าเรามักสูญเสียในขณะที่ทานหรือขับรถเร็วๆ เสมอ แม่ของจิฮิโระ (ยูอุโกะ) มีที่มาจากเพื่อนของมิยาซากิเอง
- เพื่อนสนิทของจิฮิโระ่ ชื่อ รูมิ ซึ่งเป็นชื่อของผู้พากษ์ตัวจิฮิโระ
- ด้านหลังของดีวีดีโซน 1 ของดิสนีย์ระบุ aspect ratio ว่าเป็น 2.00:1 ซึ่งที่ถูกต้อง คือ 1.85:1

## [แก้] รางวัลทีได้รับ

- รางวัล Best Animated Feature (ฮายาโอะ มิยาซากิ) จากเวที Academy Awards ครั้งที่ 75
- รางวัล Annie Awards ปี 2003
  - รางวัล Outstanding Achievement in an Animated Theatrical Feature
  - รางวัล Outstanding Direction in an Animated Feature Production (ฮายาโอะ มิยาซากิ )
  - รางวัล Outstanding Music in an Animated Feature Production (โจ ฮิไซชิ)
  - รางวัล Outstanding Writing in an Animated Feature Production (ฮายาโอะ มิยาซากิ )
- รางวัล Golden Bear (ฮายาโอะ มิยาซากิ) จาก Berlin International Film Festival ปี 2002
- รางวัล Best Film (ฮายาโอะ มิยาซากิ) จาก Blue Ribbon Awards ปี 2002
- รางวัล Special Commendation จาก Boston Society of Film Critics Awards ปี 2002
- รางวัล Best Animated Feature จาก Broadcast Film Critics Association Awards ปี 2003
- รางวัล Best Animated Film จาก Dallas-Fort Worth Film Critics Association Awards ปี 2003
- รางวัล Best Animated Feature จาก Florida Film Critics Circle Awards ครั้งที่ 7
- รางวัล Best Asian Film จาก Hong Kong Film Awards ปี 2002
- รางวัล Best Film จาก Japanese Academy Awards ปี 2001
- รางวัล Best Animation จาก Los Angeles Film Critics Association Awards ปี 2002
- รางวัล Best Animated Feature จาก National Board of Review Awards ปี 2002
- รางวัล Best Animated Film จาก New York Film Critics Circle Awards ปี 2002
- รางวัล Best Animated Feature จาก Online Film Critics Society Awards ครั้งที่ 6
- รางวัล Audience Award; Best Narrative Feature (ฮายาโอะ มิยาซากิ) จาก San Francisco International Film Festival ปี 2002
- รางวัล Best Motion Picture, Animated or Mixed Media จาก Satellite Awards ปี 2003
- รางวัล Best Animated Film จาก Saturn Awards ปี 2003

Spirited Away เป็นภาพยนตร์อะนิเมะเรื่องแรกที่คว้ารางวัลออสการ์ นอกจากนี้ ยังเป็นแอนิเมชันเรื่องแรกที่คว้ารางวัล Golden Bear ในเทศกาล Berlin Film Festival

## [แก้] แหล่งข้อมูลอื่น

- Spirited Away in IMDB
- DMOZ category
- Animated Movies synopsis
- Spirited Away // Nausicaa.net - detailed information at a fan site
- Spirited Away // OnlineGhibli.com
- Joe Hisaishi English Profile Page
- Spirited Away at Metacritic
- Spirited Away at SparkNotes

ดึงข้อมูลจาก "http://th.wikipedia.org../../../s/p/i/Spirited_Away_a468.html".

หมวดหมู่: บทความที่มีชื่อเป็นภาษาอังกฤษ | อะนิเมะ | สตูดิโอจิบลิ | การ์ตูนญี่ปุ่น

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Česky
- Dansk
- Deutsch
- English
- Esperanto
- Español
- Suomi
- Français
- עברית
- Hrvatski
- Magyar
- Bahasa Indonesia
- Íslenska
- Italiano
- 日本語
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Svenska
- Türkçe
- 中文